
U ovom radu su prikazana iskustva stečena tokom ugradnje  predfabrikovanih toplotnih podstanica u Zemunu, sa posebnim osvrtom na koncept "ključ u ruke" i nova tehnička rešenja primenjena u podstanicama. Rad obuhvata i kratak osvrt na teškoće i probleme koji su se pojavili u toku i nakon izvođenja i predloge za njihovo prevazilaženje.

BELGRADE DISTRICT HEATING REHABILITATION PROGRAMME
The paper presents experience acquired during the installation of prefabricated thermal substation in Zemun, with a review to the “key in hands” concept and new technical solutions applied in the substations. The paper also includes a review of difficulties and problems that occurred during and after the completion of works, as well as proposals on how such problems can be solved.

1. UVOD- OBNOVA TOPLOTNIH PODSTANICA NA GREJNOM PODRUČJU TO ZEMUN

JKP "Beogradske elektrane" i grad Beograd, kao vlasnik "Beogradskih elektrana", sprovode trenutno Program rehabilitacije daljinskog grejanja u Beogradu sa ciljem da usavrše i prošire sistem daljinskog grejanja u Beogradu. Krajnji rezultat tog programa treba da bude stvaranje moderne kompanije za daljinsko grejanje, orijentisane prema potrošaču.
Projekat obnove postanica na grejnom području TO Zemun je jedan od projekata u okviru ovog Programa, koji podrazumeva demontažu 90 postojećih zastarelih podstanica na području sistema daljinskog grejanja u Zemunu i njihovu zamenu novim podstanicama, uz primenu savremene opreme i tehnologija, koje se u današnje vreme koriste u najrazvijenim zapadnoevropskim zemljama. Ovaj projekat se sastoji iz tri dela:

1. Dvadeset dve podstanice sa potrošnom toplom vodom (PTV) je obnovljeno korišćenjem sredstava iz donacije Švedske međunarodne agencije za razvoj i saradnju (Sida) u iznosu od oko 400.000 evra sa ciljem da se demonstriraju moderne metodologije i tehnologije sistema daljinskog grejanja. U ovom projektu je primenjen koncept "ključ u ruke" o čemu će više reči biti u daljem tekstu. Ovaj projekat je realizovan u toku grejne sezone 2004./2005.

2. Šezdeset pet podstanica je obnovljeno korišćenjem sredstava Grada Beograda. Vrednost projekta je bila oko 700.000 evra, a isti je realizovan u periodu od jula do oktobra 2005.

3. Tri podstanice sa PTV će biti obnovljene sredstvima Beogradskih elektrana u toku leta 2007.

2. KONCEPT "KLJUČ U RUKE"
2.1 Tradicionalne metode

U dosadašnjoj praksi, podstanice su obnavljane i/ili zamenjivane na način da je kompanija zadužena za daljinsko grejanje preuzimala potpunu odgovornost i kontrolisala celokupni proces. To je podrazumevalo izradu neophodnog detaljnog projekta, pojedinačnu nabavku komponenanta kao i ugovaranje za izvođenje jedne ili više vrsta radova u skladu sa potrebama. Ponekad, ljudstvo je bilo korišćeno za jedan deo ili sve vrste izvođačkih radova u zavisnosti od raspoloživosti. Ovaj vid sprovođenja radova opisan je u dijagramu 1, ispod.

Dijagram br.1

Ovaj metod podrazumeva da će kompanija zadužena za daljinsko grejanje morati da preuzme punu odgovornost za projektovanje, nabavku opreme i koordinaciju radova. To automatski podrazumeva da će ista kompanija biti potpuno odgovorna za funkcionisanje novih podstanica. Podstanice će takođe morati da budu puštene u rad i sertifikovane od strane same kompanije daljinskog grejanja.

2.2 Koncept "ključ u ruke"

Koncept „ključ u ruke“ je postepeno uvođen u nordijskim zemljama i iskustva su se pokazala pozitivnim. Ovaj koncept podrazumeva da kompanija zadužena za daljinsko grejanje dobija kompletan proizvod. Proizvod je određen ne toliko tehničkim projektom, već načelno funkcionalnim zahtevima.

U osnovi, kompanija daljinskog grejanja kaže: „Imam zgradu, obezbedite mi podstanicu sa sledećim funkcijama.“ Potrebno je dodatno navesti nivo tehničkih uslova i posebne zahteve, kao što su standardizovana tehnička rešenja i/ili određene komponente kao i uslovi pod kojima podstanice treba da rade.

Naravno procedura tenderisanja je znatno jednostavnija - postoji samo jedan tender. Ovim je pojednostavljena ne samo tenderska procedura, već je i celokupan postupak, posmatrano sa aspekta kompanije zadužene za daljinsko grejanje, znatno skraćen kao što je opisano u dijagramu 2.

Dijagram br.2

Koncept „ključ u ruke“ podrazumeva da sve radove u vezi sa novom podstanicom sprovodi jedan izvođač. Uloga kompanije zadužene za daljinsko grejanje je stoga svedena na izradu opštih specifikacija, nadzor i overu radova. Shodno tome, uloga kompanije daljinskog grejanja u celom navedenom procesu svedena je na samo deo od onog što je ranije bilo od nje zahtevano.

Odgovarajući kvalitet/standard, standardizovana rešenja i sličan proizvod mogu biti obezbeđeni kreiranjem opštih tehničkih specifikacija koje će izvođač slediti.

2.3 Prednosti i mane koncepta "ključ u ruke"

Prednosti koncepta ključ u ruke u odnosu na tradicionalni su brojne:

· Kvalitetnije celokupno nadmetanje

· Ukupna cena poznata u ranoj fazi

· Jednostavnije je proceniti cene za naredne podstanice

· Jednostavnije je dobiti konkurentne cene 

· Brža isporuka i završetak radova

· Bitno smanjenje radova za kompaniju zaduženu za daljinsko grejanje

· Jednostavnije je odrediti tip kompanije za ugovaranje

· Verovatnije učešće u tenderu od strane veće, pouzdanije kompanije

· Moguće je potvrditi reference za punu funkcionalnost podstanica

· Lakši pristup najnovijim tehnologijama

· Jednostavnije je ostvariti efikasnije rešenje sa aspekta cene

Koncept "Ključ u ruke" znatno umanjuje rizik za kompaniju odgovornu za daljinsko grejanje. Odgovornosti su dobro definisane i sprovođene od strane Izvođača. Ovo dovodi do sledećih prednosti:

· Moguće je dobiti garancije za sve komponente

· Moguće je dobiti garancije za pravilan rad i funkcionisanje

· Moguće je dobiti garantovani rok isporuke

· Moguće je dobiti garantovanu ukupnu cenu radova

Naravno, postoje i neke mane, kao na primer:

· Više podstanica mora da bude naručeno u isto vreme da bi se privukla pažnja izvođača i dobila razumna cena

· Jednom kad se plasira porudžbina, mnogo je teže i često skuplje sprovesti izmene

· Tenderska specifikacija je kompleksnija i neizbežno, u određenom smislu, detaljnija

· Prva tenderska specifikacija zahteva znatno utrošeno vreme i trud

3. SAVREMENI KONCEPT TOPLOTNE PODSTANICE

3.1 Opšte

Nove podstanice, predviđene za ugradnju u okviru projekta Zemun, su prefabrikovanog tipa. Ovaj tip podstanica ima rasprostranjenu primenu širom sveta, zbog različitih razloga izloženih u ovom poglavlju. 

Principijelna shema nove podstanice (Slika 1-ispod) koja se koristi za nove demonstracione podstanice i kao uzor za obnovu starih podstanica (Slika 1-iznad) je prilagođavanje principijelne sheme koju koristi npr. kompanija zadužena za daljinsko grejanje grada Geteborga. Ovo se u osnovi podudara sa preporukama Švedske asocijacije za daljinsko grejanje, Svensk Fjärrvärme, kao i sa novim tehničkim uslovima JKP Beogradske elektrane. Godine iskustva i ispitivanja od strane proizvođača prefabrikovanih podstanica i komunalnih kompanija koje se bave proizvodnjom energije dovele su do ove pojednostavljene verzije jednostepene (ili paralelne) sheme za povezivanje podstanice.

U ovom projektu je primenjen savremeni koncept toplotne podstanice sa kvalitativno- kvantitativnom regulacijom isporuke toplotne energije za grejanje i pripremu potrošne tople vode (PTV). To znači da se  regulicija temperature razvodne vode radijatorskog sistema i PTV-a ostvaruje  smanjenjem ili povećanjem protoka kroz razmenjivače toplote na primarnoj strani, na taj način snižavajući ili povećavajući temperaturu na sekundarnoj strani. Kao izvršni organi za ostvarivanje kvalitativno- kvantitativne regulacije koriste se ventili sa elektromotornim pogonom, što je rešenje koje je opšte prihvaćeno u Švedskoj. Stari princip je radio sa konstantnim protokom na primarnoj strani i regulisao temperaturu na sekundarnoj strani mešanjem sa vodom iz povratne grane, time ostvarujući željenu temperaturu.

Pored toga, prvi put u Beogradu koristi se samo jedna cirkulaciona pumpa na sekundarnoj strani (bez granskih i bez rezervnih pumpi), takođe sledeći praksu koja se koristi u Švedskoj i drugim razvijenim zemljama. U oviru rekonstrukcije 65 toplotnih podstanica na grejnom području TO Zemun (projekat finansiran od strane Grada) predviđena je ugradnja cirkulacionih pumpi sa promenljivim protokom, sa ciljem povećavanja energetske efikasnosti.

3.2 Priprema PTV

Priprema potrošne tople vode (PTV) po novom principu je nastala iz potrebe za jednostepenim razmenjivačem toplote za direktnu razmenu. Predhodni princip zasnivao se na dvostepenom sistemu sa predgrejačem na povratnoj grani bez regulacije i dogrejačem na razvodnoj grani sa regulacionim ventilom koji reguliše temperaturu. Slični sistemi ranije su korišćeni u Švedskoj. Ipak, ovde je bio povećan rizik dobijanja visokih temperatura (iznad 60 °C zbog većih temperatura na povratnoj grani nego u Švedskoj) tople potrošne vode unutar predgrejača čime se povećavao rizik stvaranja kamenca unutar izmenjivača. PTV potom biva skladištena u rezervoaru i kruži između rezervoara i izmenjivača toplote do upotrebe. Takođe, primetno je odsustvo trokrakog regulacionog ventila radi mešanja pregrejane vode i svođenja na željenu temperaturu.

Biće primenjen magnetni tretman PTV umesto do sada korišćenog sistema sa hemijskom pripremom PTV. Novi princip je u prednosti nad starim zbog:

· jednostavnijeg rukovanja i održavanja (potrebno je povremeno skinuti hvatač nečistoća i očistiti ga)

· velike prednosti sa aspekta ekologije (nema potrošnje hemikalija za tretman PTV)

· znatno jeftinijeg rešenja

3.3 Sistem za održavanje pritiska

Za nove podstanice kapaciteta preko 350 kW (u skladu sa standardom JUS M.E6.202), je primenjen otvoreni sistemi ekspanzije sa pumpom za održavanje pritiska pošto će ekspanzione posude biti smeštene u samoj podstanici u nivou podruma. Sistem se sastoji od pumpe i elektromagnetnog ventila, pomoću kojih se održava pritisak u izabranom opsegu i pri različitim radnim režimima. Prednosti ovog sistema nad postojećim su:

· Jednostavnija ugradnja u samoj prostoriji podstanice

· Nezavistan automatski rad i dopunjavanje sistema sa mogućnošću daljinskog upravljanja i kontrole

· Niži troškovi održavanja

· Pouzdanija i preciznija kontrola celokupnog sistema

· Mogućnost precizne regulacije pritiska

· Ekspanzioni sud može biti izrađen od plastike ili nerđajućeg čelika, što mu znatno produžava roka trajanja.

3.4 Prednosti novog koncepta toplotne podstanice

Prednosti celokupnog sistema po ovom novom principu u poređenju sa postojećim sastoje se u sledećem:

· Jednostavnija proizvodnja zbog jednostepenog rešenja. Idealna za prefabrikovane podstanice.

· Jednostavnije servisiranje i otkrivanje kvarova usled jednostavne sheme i činjenice da je manje komponenata koje zahtevaju servisiranje.

· Pametnije povezivanje manometara da bi se umanjila potreba za manometrima (potreban je samo po jedan na primarnoj i sekundarnoj strani). Time i očitavanje postaje pouzdanije.

· Direktno razmenjena PTV, bez akumulatora, smanjuje rizik od razvitka bakterija.

· Tvrdo lemljeni razmenjivači toplote po prvi put će biti instalirani u podstanicama u Beogradu, što predstavlja jednostavnije rešenje nego rastavljivi i moguće je njihovo čišćenje hemijskim sredstvima

· Upotreba lemljenih razmenjivača toplote će olakšati ugradnju i drastično umanjiti cenu podstanice. Takođe će umanjiti mogućnost curenja iz razmenjivača toplote.

· Izolacija razmenjivača toplote će umanjiti gubitke toplote i pružiti komfornije uslove za rad unutar podstanice.

· Regulacija primarnog protoka umesto sekundarnog će smanjiti povratnu temperaturu iz podstanice i protok potreban za distribuciju toplotne energije iz toplana.

· Kontrolni ventili za brzu regulaciju (ustvari pokretači) u cirkulacionom krugu PTV će umanjiti rizik od taloženja kamenca na pločama razmenjivača toplote.

· Regulacioni ventili manjih dimenzija u krugu PTV će umanjiti jutarnje i večernje ekstreme opterećenja i takođe umanjiti rizik od taloženja kamenca.

· Novi digitalni regulatori sa mogućnošću slanja PID parametara će učiniti regulisanje preciznijim (pogotovo za PTV).

· Sa novim hidraučkim modelima pomoću kojih se izračunava diferencijalni pritisak u mreži daljinskog grejanja (primarna strana), unutar podstanice nisu potrebni ventili za diferencijalni pritisak, što svodi na minimum uticaj ovoga na mrežu i umanjuje cenu podstanice.

· Regulacioni ventili jednako-procentnog tipa (linearne zavisnosti između otvorenosti ventila i protoka) sa novom i brzom regulacijom će se prilagoditi i dobro funkcionisati i u uslovima velikih promena diferencijalnog pritiska u podstanici.

· Prefabrikovane podstanice zauzimaju mnogo manje prostora  (20 – 25% od postojećih)

· Mnogo jednostavnija ugradnja, rad i održavanje

· Značajno niža cena

· Novi koncept automatske regulacije rezultira umanjenjem potrebe za toplotom u zgradama za oko 10%.

· Činjenica da su nove podstanice sa individualnom regulacijom dovodi do delimične raspodele zahteva potražnje za toplotom (nema više istovremenog rada) što umanjuje maksimalno opterećenje do 10 %.
4. ISKUSTVA STEČENA TOKOM OBNOVE PODSTANICA

4.1 Uvod

U ovom poglavlju će biti opisani problemi i teškoće koji su se pojavili u toku i nakon realizacije Projekta, kao i načini na koje smo ih rešavali. Problemi koji su se javljali su u velikoj meri uslovljeni i neiskustvom domaćeg podizvođača sa konceptom "ključ u ruke", udaljenošću Izvođača od mesta izvođenja radova (Izvođač je švedska firma), tako da ponekad nisu mogli dovoljno brzo da reaguju, specifičnostima našeg daljinskog sistema sa kojim Izvođač nije bio dovoljno upoznat pri davanju ponude, limitiranih tehničkih mogućnosti TO Zemun itd.

Pri instaliranju prvih paketnih podstanica u okviru ovog Projekta javile su se prve poteškoće, pre svega jer izvođač i podizvođač nisu mogli da ispoštuju osmočasovni prekid u isporuci toplotne energije pri ugradnji podstanica, kako je precizirano Ugovorom. Takođe, u početku nisu dovoljno brzo reagovali na neke naše zahteve za korekcijom načina rada i korekcijom nekih tehničkih rešenja. O ovim i drugim pitanjima se raspravljalo na Projektnim sastancima, koji su održavani svakog ponedeljka, što se pokazalo veoma korisnim, jer smo u hodu zajedničkim snagama rešavali neke propuste i probleme. Kako su radovi odmicali, tako je i rad na ugradnji podstanica bivao sve efikasniji. 

S obziroma da je ovo demonstracioni Projekat finansiran od strane Sida-e, izvođenje radova na ugradnji podstanica se odvijalo u skladu sa švedskim pravilima sadržanim u dokumentu ABT 94, po kome ne postoji klasičan nadzor u toku izvođenja radova, kao što je slučaj u Srbiji, već smo vršili neku vrstu nadgledanja radova bez davanja sugestija povodom tehničkih rešenja, što se prema ABT 94 smatra nepotrebnim i izvođač može ove naknadne radove naplatiti. U nekim slučajevima smo morali da odstupimo od ovih pravila (napr. u vezi neadekvatnih cirkulacionih pumpi, o čemu će kasnije biti više reči)  pa smo našim sugestijama pomogli da se reše neki tehnički problemi vezani za funkcionisanje podstanica.

4.2 Problemi u toku izvođenja radova i načini za njihovo prevazilaženje

U nekim od objektata sa veoma dugačkom horizontalnom mrežom nakon ugradnje predfabrikovanih podstanica došlo je do neadekvatne isporuke toplotne energije stanovima na krajevima objekata usled neadekvatnih cirkulacionih pumpi. Izvođač je izvršio izbor pumpi na osnovu svojih iskustava u nordijskim zemljama, ne pridržavajući se u potpunosti preporuka iz tendera za izbor pumpi. Do ovoga je došlo delimično i zbog neuregulisane sekundarne cevne mreže (objekti su uglavnom građeni sedamdesetih godina prošlog veka, kada se nije bila uobičajena ugradnja balansnih ventila na usponskim vodovima, kao ni uregulisavanje sekundarnih instalacija). Nakon zamene neadekvatnih pumpi i regulacije protoka na granama u podstanici, i stanovi na krajevima objekata su imali propisano grejanje.

S obzirom da zbog tehničkih ograničenja još uvek nije obezbeđen 24- časovni rad TO Zemun, kao i zbog temperatura napojne vode na primaru nižih od predviđenih, prilikom pokretanja sistema u ranim jutarnjim časovima podstanicama je bio potreban mnogo veći protok od projektovanog da bi se dostigao radni režim, tako da su podstanice na krajevima magistrala imale manjak primarnog protoka, sporije uzgrevanje i veliki broj pritužbi korisnika iz tih objekata. Napominjem da su kao izvršni organi za regulaciju temperature na primarnoj strani ugrađeni ventili sa elektromotornim pogonom, proizvodnje Siemens, tipa RVD 230, bez mogućnosti softverskog ograničenja protoka. Da bi ublažile nastali problem, Beogradske elektrane su vršile smanjenje primarnog protoka pritvaranjem ventila na primarnoj strani, što je za posledicu imalo male diferencijalne pritiske na primarnoj strani, veoma slabo kontrolu regulacionim ventilima koji su uglavnom bili u otvorenom položaju. Ovaj problem je rešen povezivanjem ultrazvučnih merača protoka sa ventilom sa elektromotornim pogonompomoću odgovarajućih modula, čime se dobila mogućnost softverskog ograničenja protoka. Ovaj problem će trajno biti rešen kada se ostvari 24- časovni rad TO Zemun, što će biti ostvareno naredne grejne sezone.

U dve podstanice sa elektromotornim ventilima većih dimenzija, pri višim spoljnim temperaturama  uočeni su veliki diferencijalni pritisci na primarnoj strani (preko 5 bara), što u kombinaciji sa niskim povratnim pritiskom dovodi do pojave kavitacije i pojačane buke u podstanici kao sekundarnog efekta. Ova pojava nastaje kada TO Zemun pređe na letnji režim rada, tj. kada se toplotna energija isporučuje samo podstanicama na magistrali III (samo na toj magistrali imamo podstanice sa PTV). Treba napomenuti da TO Zemun ne poseduje cirkulacione pumpe sa frekventnom regulacijom, pa je nemoguće ostvariti regulaciju na osnovu diferencijalnog pritiska u mreži, što je jako značajno u periodima kada opadne potreba za protokom. Ovaj problem će biti rešen u toku leta 2007., s obzirom da je potpisan Ugovor za ugradnju 3 frekventna regulatora na postojećim cirkulacionim pumpama i jednog novog pumpnog agregata u TO Zemun. 

Napominjem da bi se korišćenjem kombinovanih ventila umesto ventila sa elektromotornim pogonom izbegli navedeni problemi sa prekomernim protokom u ranim jutarnjim satima kao i problemi sa kavitacijom, s obzirom da kombi ventili imaju mogućnost ograničenja protoka, kao i prigušenja velikih razlika pritisaka (6 do 10 bar), bez pojave kavitacije.

4.2 Sistem PTV

U ovom projektu je primenjen znatno jednostavniji koncept sistema za PTV (sa jednostepenim zagrevanjem PTV-a) u odnosu na onaj koji je do sada korišćen u našoj zemlji, što olakšava montažu, rukovanje i održavanje sistema, a takođe i znatno smanjuje cenu. 

Cilj je bio da se ostvare temperature PTV između 50 i 55 °C, s obzirom da je poznato da se pri temperaturama PTV nižim od 50°C javlja bakterija legionela, tj. da pri temperaturama PTV višim od 60°C dolazi do pojačanog izdvajanja kamenca na razmenjivaču toplote. Na osnovu temperaura očitanih prilikom obilaska podstanica, može se reći da je rad sistema za PTV u svim novoinstaliranim podstanicama veoma zadovoljavajući.

Praćenjem rada podstanica uočeno je da su temperature PTV u nekim podstanicama na grani recirkulacije prilično niske (do 40ºC), što dodatno uvećava rizik od stvaranja bakterija. Da bi se ovaj problem rešio potrebno je ostvariti celodnevni rad toplane, a ako ni to ne da rezultate potrebno je utvrditi da li su jednoručne baterije u stanovima ispravne, tj. da li propuštaju hladnu vodu u sistem za PTV, da li postoji izolacija na cevima za recirkulaciju PTV itd. i preduzeti korake za otklanjanje uzroka niske temperature PTV, što može biti skup i dugotrajan proces.

U martu 2007. godine, izvršili smo demontažu lemljenog razmenjivača toplote za PTV u jednoj od podstanica sa ciljem da proverimo efekte magnetnog tretmana PTV. Razmenjivač je demontiran nakon više od 2 godine rada i uočeno je da je potpuno čist (bez kamenca ili bilo kog drugog depozita). Ovo pokazuje da je primena lemljenih razmenjivača potpuno opravdana, kao i da je magnetni tretman vode veoma efikasan i u našim uslovima.

4.3 Praćenje rada podstanica

Korišćenjem data loger-a, praćen je rad četiri rekonstruisane podstanice u periodu od 07. do 09.03.2005. godine pri čemu toplana nije prekidala rad u noći između 07. i 08.03.2005. (Data logeri su senzori koji se pričvršćuju za cev i koji mere temperaturu vode svakih 30 sekundi. Nakon skidanja, pomoću posebnog programa se temperature očitavaju i prave se dijagrami, kao na donjoj slici br. 2). Ovi testovi pokazuju da podstanice funkcionišu odlično pri celodnevnom radu TO Zemun. 

5. ZAKLJUČAK

Primenom modernih, a jednostavnih tehničkih rešenja doći će do znatno pouzdanijeg i efikasnijeg korišćenja toplotne energije, što će da dovesti do smanjenja potrebe za gorivom. Sa druge strane, građani kao korisnici će dobiti znatno kvalitetniju i pouzdaniju uslugu od strane kompanije kao što je neprekidno grejanje i snabdevanje PTV-om, koju će koristiti i plaćati u skladu sa svojim potrebama i stvarnom potrošnjom. Takođe, ova tehnička rešenja treba da orijentišu kompaniju za daljinsko grejanje ka potrošaču, tj. krajnji cilj je stvaranje uslova za poslovanje kompanije na zdravim ekonomskim principima.   

Metoda ugovaranja po principu „ključ u ruke“ će pomoći preduzeću da obavlja svoju delatnost brže i efikasnije, da realizuje projekte znatno brže i uz racionalnije korišćenje raspoloživih resursa. Primena iskustava iz zemalja u kojima se ovaj koncept primenjuje dugo godina, kao i upoznavanjem potencijalnih izvođača na našem tržištu sa karakteristikama i prednostima ovog koncepta, treba da dovede do efikasnije i češće upotrebe ovog koncepta u praksi, od čega će koristi imati sve strane u poslu. 

